Costel Gâlcă vrea cu orice să fie pe poziția secundă la sfârșitul sezonului și are în gând să câștige cele trei puncte din deplasarea cu Farul Constanța. Confruntarea dintre cele două formații este programată luni, de la ora 20:30.
S-a încins lupta pentru cupele europene la sfârșitul play-off-ului, iar în cursă au rămas Universitatea Craiova, Farul, CFR Cluj. Costel Gâlcă și-a propus să termine pe poziția secundă în SuperLiga, iar antrenorul nu și-a schimbat planurile.
Costel Gâlcă a dat detalii și despre situația din infirmeria Universității Craiova și spune că Alex Mitriță poate juca și din primul minut. Vladimir Screciu nu este încă apt de joc și astfel nu va evolua în deplasarea de la Ovidiu cu Farul Constanța.
„Este o echipă care atacă foarte bine și are idei ofensive clare. Au un antrenor cu mare experiență și jucători tineri de mare viitor, cu calități individuale foarte bune. Toate meciurile au avut presiune, dar am demonstrat că putem să câștigăm cu orice echipă.
Sperăm să facem și la Constanța un meci foarte bun și să putem lua cele trei puncte. Ne gândim la locul doi, este important să ne gândim la câștigarea meciului pentru că va fi un pas foarte important pentru noi.
Sunt jucători foarte buni, talentați, dar cu siguranță putem să îi contracarăm. Mitriță va juca, dar nu și Screciu. Mai sunt mici accidentări, dar sper să revină până la meci. Am fost colegul lui Hagi, a fost o mândrie să joc alături de el și sper să fie un meci bun, atractiv, dar noi să luăm cele trei puncte”, a spus Gâlcă.
Gică Hagi l-a dorit în trecut pe Costel Gâlcă la Farul Constanța, însă revenirea lui în SuperLiga s-a mai lăsat așteptată. Antrenorul a vorbit despre interesul fostului său coleg de la națională la conferința de presă.
„A câștigat campionatul în urma muncii lui și a celor din staff. Jucătorii lui vin cu formați de la acadamie și nu întâmplător se adaptează repede la echipa mare. Sunt foarte satisfăcut de atitudinea lor și de multe lucruri pe care le-am făcut, dacă ne uităm la ultimele meciuri.
Mi-aș dori să arate altfel, dar avem nevoie de timp. Jucătorii au un merit deosebit, pentru că s-au adaptat foarte repede. Au fost discuții în trecut (n.r. cu Gică Hagi despre preluarea Farului), dar nu s-a realizat din diferite motive. Uneori aveam alt angajament și uneori nu am dat un pas înainte.
Cu siguranță vom schimba multe lucruri. Trebuie să fim o echipă mai compactă, să lăsăm cât mai puține spații între linii. Vreau să iau deciziile cele mai bune, să bag jucătorii cei mai în formă și nimic mai mult. Toată echipa este schimbată, dar jocul a scos în evidență unii jucători”, a mai spus Costel Gâlcă.
Costel Gâlcă se pregătește și de meciul de adio al Generației de Aur, la fel ca și foștii lui colegi: „Mă pregătesc individual pentru meciul Generației de Aur. Cred că și eu trebuie să mai slăbesc două sau trei kilograme”.
Antrenorul Universității Craiova și-a dori ca Mircea Lucescu să revină în fotbalul românesc: „Va fi un plus pentru fotbalul românesc, iar competiția va fi mai frumoasă. Va aduce din experiența lui din anii trecuți și va fi benefică pentru fotbalul românesc. Mi-aș dori să revină”.